Diari Oficial de la Generalitat Valenciana


Sumari del DOGV 9383, del 14-07-2022 (2022/6653)

RESOLUCIÓ de 23 de març de 2022, del director general de Qualitat i Educació Ambiental, per la qual es formula l'informe d'impacte ambiental del Projecte de sondeig d'investigació per a subministrament d'aigua destinat a proveïment del nucli de població de Vistabella del Maestrat, polígon 40, parcel·la 142, en el paratge de les Voltes, del terme municipal de Vistabella del Maestrat (Castelló). Expedient: (2038351) 104/2021/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9383

Data del DOGV
:   14-07-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/6653


Data del document
:   23-03-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Vistabella del Maestrat
    * impacte ambiental

RESOLUCIÓ de 23 de març de 2022, del director general de Qualitat i Educació Ambiental, per la qual es formula l'informe d'impacte ambiental del Projecte de sondeig d'investigació per a subministrament d'aigua destinat a proveïment del nucli de població de Vistabella del Maestrat, polígon 40, parcel·la 142, en el paratge de les Voltes, del terme municipal de Vistabella del Maestrat (Castelló). Expedient: (2038351) 104/2021/AIA. [2022/6653]  
«Informe d'impacte ambiental  
Expedient: 104/2021/AIA (2038351).  
Títol: Projecte de sondeig d'investigació per a subministrament d'aigua destinat a proveïment del nucli de població de Vistabella del Maestrat, al paratge de les Voltes. TM de Vistabella del Maestrat (Castelló).  
Promotor: Direcció General de l'Aigua. Servei d'Infraestructures Hidràuliques Urbanes. Conselleria d'Agricultura, Desenvolupament Rural, Emergència Climàtica i Transició Ecològica.  
Sol·licitant de la concessió: Ajuntament de Vistabella del Maestrat (Castelló).  
Localització: TM de Vistabella del Maestrat (Castelló). Polígon 40, parcel·la 142, paratge de les Voltes.  
  
Descripció del projecte  
El municipi de Vistabella del Maestrat té durant l'any una població conjunta estable entorn de 333 habitants, que s'incrementa notablement en l'època estival i els caps de setmana. Aquesta circumstància condueix al fet que el subministrament d'aigua resulte de vegades insuficient, atés el fort component estacional de la demanda. Segons l'informe de la Diputació de Castelló, l'actual proveïment urbà es realitza a partir de dos sondejos de captació d'aigües subterrànies, situats en el paratge de la Font de la Fam, partida Azor: pou Azor I i pou Azor II, que tenen problemes de pèrdua de rendiment. El volum d'explotació mitjà és de 129,6 i 76 m³/dia respectivament, que resulta insuficient en èpoques de major demanda.  
Per tant, resulta necessari augmentar i garantir la capacitat de subministrament del municipi mitjançant l'execució d'una captació d'aigües subterrànies que aprofite els aqüífers existents al terme municipal. Davant la situació actual, s'ha de preveure que el funcionament de la nova captació durant la seua vida útil serà principalment de manera parcial durant el període hivernal (unes poques hores a la setmana), ja que durant l'hivern els sondejos aconsegueixen proveir la població. El seu funcionament principal es produiria en època estival, i podria arribar a funcionar les 24 hores diàries. En la documentació es defineixen les obres necessàries per a això, mitjançant la perforació i el condicionament d'un sondeig d'investigació de 400 m de profunditat que permeta conéixer les possibilitats d'obtindre aigua subterrània en quantitat i qualitat suficients per a garantir el proveïment urbà. Per estimar la demanda d'aigua, s'ha considerat una dotació de 250 l/hab/dia per a un consum normal de huit mesos a l'any i un consum punta del doble durant quatre mesos amb població estacional. Segons els càlculs del projecte, la demanda anual pujaria a 40.376 m³, que podrien cobrir-se amb un cabal màxim de 5,78 l/s.  
Aquest sondeig captarà l'aqüífer del Maestrat (subsistema 55.04, Mosqueruela), enquadrat dins del sistema 55 (Javalambre-Maestrat). Segons la denominació actual, es localitza sobre la massa d'aigua subterrània Mosqueruela, amb codi 080.104. Es preveu que el sondeig travesse materials del Miocé i Quaternari en els primers 50 m, constituïts per conglomerats i argiles arenoses, i continue dels 50 m a 100 m amb argiles i margues del Miocé, i des dels 100 m fins a la fi del sondeig (400 m), amb calcàries arenoses i margocalcàries del Cretàcic inferior.  
L'obra es realitzarà a rotopercussió i tindrà 400 m de profunditat, amb un diàmetre de perforació de 550 mm en els primers 12 m, de 445 mm des dels 12 m fins a 100 m -en previsió de caiguda de materials- i de 390 mm des dels 100 m fins a la fi del sondeig. S'entubarà íntegrament: amb canonada d'acer de 500 mm de diàmetre interior i 6 mm de grossària fins als 12 m, i es cementarà l'espai anular per evitar l'entrada d'aigües de percolació superficials i elements potencialment contaminants; del principi del sondeig fins a 100 m, amb canonada de 400 mm, de la mateixa grossària i d'aquesta profunditat fins a la fi del sondeig, amb canonada de 320 mm i 8 mm de grossària. De 300 m fins a 494 m de profunditat, la canonada estarà encunyada de manera alterna per a constituir la zona filtrant del sondeig. Finalitzada l'obra de perforació i entubament, se'n procedirà a la neteja i el desenvolupament primari mitjançant air-lift i al seu desenvolupament final, mitjançant la injecció de dues descàrregues de 24 T d'àcid clorhídric al 30 %, a fi d'augmentar i netejar les fissures de la formació i de millorar el cabal específic del pou. Després de finalitzar aquesta operació, es realitzarà un assaig de bombament a cabal variable, almenys de 48 hores de duració, amb una electrobomba de més de 150 CV capaç d'elevar aproximadament 20 l/s a una Htm de 350 m, després de la qual cosa es mesuraran durant sis hores els nivells de recuperació del nivell d'aigua. El nivell estàtic s'espera a partir de 220 m de profunditat.  
El sondeig se situarà en una parcel·la classificada com a sòl no urbanitzable comú (zona rural comuna), a menys de 500 m de terreny forestal segons la Llei 3/1993, de 9 de desembre, forestal de la Comunitat Valenciana. Està situat dins de la ZEPA ES0000466 i del LIC ES5223004 (Penyagolosa), i en la zona d'influència del Pla d'Ordenació dels Recursos Naturals (PORN) del Penyagolosa (àrea de protecció paisatgística).  
  
Tramitació administrativa  
Mitjançant un escrit signat en data 12.03.2021, el cap del Servei d'Infraestructures Hidràuliques Urbanes de la Direcció General de l'Aigua d'aquesta conselleria (ref. exp. CNME20/0303/13) va donar trasllat del document ambiental de l'expedient, i va remetre el projecte de l'esmentada obra el 20.12.2021, a fi de ser sotmesos al procediment d'avaluació ambiental simplificada segons l'annex II, grup 3, de la Llei 21/2013, de 9 de desembre, d'avaluació ambiental. La remissió de l'expedient es realitza de conformitat amb la Resolució de 23 de desembre de 2020, de la secretària autonòmica d'Emergència Climàtica i Transició Ecològica.  
Després d'examinar la informació continguda en l'expedient, s'estima que aporta elements de judici suficients per a continuar el procediment d'avaluació ambiental simplificada.  
Consultes a administracions i informes rebuts.  
En data 14.10.2021 se sol·licita a la Subdirecció General de Medi Natural l'emissió d'informe en relació amb la possible afecció del projecte a Xarxa Natura 2000 i altres, i l'informe es remet el 13.01.2022 (ref. C224/2021). En l'informe rebut es considera que l'execució del sondeig no produirà efectes significatius sobre els espais de la Xarxa Natura 2000: lloc d'interés comunitari (LIC) ES5223004 Penyagolosa i zona d'especial protecció per a les aus (ZEPA) ES0000466 Penyagolosa, ni tampoc sobre les espècies o els hàbitats protegits per la Directiva 92/43/CEE i la normativa complementària. Quant al PORN, s'estima que no es produiran efectes significatius sobre els elements que protegeix, sempre que es gestionen correctament els residus tant dels materials extrets com els de la maquinària i productes utilitzats.  
  
  
Consideracions ambientals  
A partir dels documents tècnics tramitats, de l'anàlisi efectuada, i també de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
Característiques del projecte  
a) Prèviament a l'emplaçament de la maquinària, en el lloc del sondeig s'anivellarà una superfície suficient per a situar la màquina i tot l'equip auxiliar necessari. Durant la fase d'execució, la superfície afectada pels equips de perforació, barnillatge, canonades, maquinària, bassa de llots i accessoris serà d'uns 8x8 m, l'afecció dels quals desapareixerà només es desmunten i retiren aquests. Una vegada finalitzada l'obra de perforació, les seues instal·lacions i l'equipament (en cas que el sondeig resulte positiu), el sondeig no requeriria més condicionament que construir la caseta per al quadre de control i maniobra de la instal·lació de bombament i el recinte quedaria condicionat i clos.  
b) El termini màxim d'execució de les obres serà de dos mesos, incloent-hi el muntatge i el desmuntatge dels equips. Pel que fa a les obres necessàries per a realitzar la perforació, consistiran a condicionar els accessos al pou i els terrenys de l'àrea de treball. Caldrà efectuar una neteja de l'àrea de perforació mitjançant retroexcavadora, aplanar l'esplanada de perforació i excavar la bassa de llots. Pel que fa a això, cal assenyalar que el projecte no preveu l'execució d'una bassa de llots per a depositar el material perforat i planteja que el detritus serà estés en la parcel·la «ja que en ser de tipus natural no ocasionarà cap impacte», cosa que no és acceptable en cap aspecte, i per això la bassa haurà d'executar-se d'acord amb el condicionant requerit en el punt 2n de la resolució. Una vegada finalitzats els treballs, es procedirà a la restauració de les condicions originals del terreny adequant i netejant tant la zona de perforació com els accessos i l'emplaçament de l'utillatge i el material auxiliar. Per tant, es tracta d'una afecció de baixa entitat que desapareixerà després d'aplicar les mesures protectores i correctores previstes, garantint amb això l'absència d'impactes residuals significatius.  
c) Els residus que es generaran durant les obres procedeixen principalment de la perforació d'un sondeig de 400 m de profunditat, consistents en roca triturada, que s'emmagatzemaran en una bassa excavada al costat del pou, la construcció del qual no està prevista en el projecte. segons les diferents longituds i diàmetres de cada tram de sondeig, es preveu que el terreny extret durant la perforació tinga un volum de 52,18 m³, que després de l'esponjament donarà un volum total de 57,40 m³. Es tracta d'un residu inert, que quedarà depositat en la bassa de llots, que una vegada finalitzada la perforació es recondicionarà, estenent-se i anivellant-se. Els residus procedents de la perforació del sondeig poden classificar-se com 01 05 04 (llots i residus de perforacions que contenen aigua dolça) i els de l'excavació de la bassa com 17 05 04 (materials naturals excavats). No obstant això, la naturalesa litològica d'ambdós és molt similar i, en ambdós casos són residus inerts. D'altra banda, es generaran xicotetes quantitats de residus perillosos per l'ús de bidons de combustible, lubrificants i recanvis, generats per la maquinària 15 02 02\* (absorbents, materials de filtració), 15 01 10\* (envasos que contenen restes de substàncies perilloses o estan contaminats per aquestes).  
d) No s'ha plantejat l'acumulació d'efectes negatius respecte d'altres projectes. En tot cas, els possibles efectes hidrogeològics relatius a l'ús i el consum de recursos naturals (aigua), així com a la delimitació del perímetre de protecció -ja que es tracta d'un proveïment urbà- entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
Ubicació del projecte  
a) L'accés al sondeig pot realitzar-se des del nucli urbà de Vistabella del Maestrat, agafant la Carrerada Real d'Atzaneta a Mosqueruela, per la qual després de recórrer 1.950 m s'arriba a una intersecció amb la carretera del pla, continuant recte per la carrerada i als 700 m s'arriba a la parcel·la on s'executarà el sondeig, que se situa en un punt amb les coordenades UTM següents: (DATUM ETRS 89, FUS 30): Z 499.216 Y: 4.465.335.  
b) L'emplaçament se situa en la zona de cultius del sector central del Pla de Vistabella, que constitueix el lloc d'interés geològic (LIG IB123) Pòlie de Vistabella del Maestrat. Es tracta d'una zona plana aprofitada per al cultiu de cereals i el pasturatge, vorejada de suaus muntanyes amb arbratge de pins i carrasques en els vessants. A 170 m a l'est es troba una xicoteta construcció d'ús agrari que, segons la llista d'aprofitaments inscrits en el Registre d'Aigües (abril 2018) de la Confederació Hidrogràfica del Xúquer, alberga una xicoteta concessió d'aigües subterrànies per a reg (2014IP0288, inscrita en la secció B, tom 148, foli 76, amb número de presa 1167/2014 i coordenades UTM X: 728868 I: 4465368 (FUS: 30). La parcel·la i els voltants estan classificats com a sòl no urbanitzable comú. Ja que el sondeig se situarà a menys de 500 m de terreny forestal, el promotor i el director de les obres hauran de preveure el compliment del que es disposa en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
c) L'actuació s'emmarca dins de la zona d'especial protecció per a les aus (ZEPA) ES0000466 i lloc d'interés comunitari (LIC) ES5223004 (Penyagolosa), i l'àrea d'influència del PORN de Penyagolosa (àrea de protecció paisatgística), sobre els quals l'execució del sondeig no produirà efectes significatius, segons l'informe remés per la Subdirecció General de Medi Natural. Tampoc afecta altres hàbitats naturals d'especial rellevància ni altres elements ambientals ni historicoculturals coneguts o catalogats. S'adoptaran, no obstant això, mesures preventives i de control i seguiment per a comprovar el normal desenvolupament de les obres i per si es produïra qualsevol troballa fortuïta o hi haguera situacions imprevistes. No obstant això, si escau, s'acomplirà el que s'estableix en els articles 63 i 65 de la Llei 4/1998, d'11 de juny, del patrimoni cultural valencià.   
Característiques del potencial impacte  
a) Els efectes contaminants de l'actuació es limiten a l'ús de maquinària (emissió de gasos de combustió), generació de CO2 procedent de l'acidificació del pou, possible extracció d'aigua acidulada després de la desgasificació i inici de l'assaig de bombament i sorolls, amb un efecte temporal de dos mesos i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, sent poc probable que puguen arribar a tindre efectes ambientals de consideració.  
b) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus, més enllà dels detritus generats per la perforació, i els seus additius (escumejants), i també pels materials procedents de l'excavació de la bassa de llots i de l'esplanació que, per la seua escassa magnitud, caràcter terrigen i naturalesa inerta no constituiran un problema d'eliminació.  
  
Per la qual cosa, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques  
El projecte de captació «Projecte de sondeig d'investigació per a subministrament d'aigua destinat a proveïment del nucli de població de Vistabella del Maestrat al paratge de les Voltes, TM de Vistabella del Maestrat (Castelló)» constitueix un supòsit d'avaluació d'impacte ambiental simplificada, d'acord amb l'annex II grup 3.a) 3r de la Llei 21/2013, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que l'execució del Projecte de sondeig d'investigació per a subministrament d'aigua destinat a proveïment del nucli de població de Vistabella del Maestrat al paratge de les Voltes, TM de Vistabella del Maestrat (Castelló), projectat en el polígon 40, parcel·la 142, de l'esmentat terme municipal, i promogut per la Direcció General de l'Aigua, Servei d'Infraestructures Hidràuliques Urbanes de la Conselleria d'Agricultura, Desenvolupament Rural, Emergència Climàtica i Transició Ecològica, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a la documentació que es troba en l'expedient, a les previsions del projecte i del document ambiental, i als termes d'aquest informe, en particular:  
1r) S'haurà de tindre en compte l'afecció potencial que poguera produir l'execució del sondeig a la xicoteta captació d'aigües subterrànies situada a 170 m a l'est, segons consta en la llista d'aprofitaments del Registre d'Aigües de la Confederació Hidrogràfica del Xúquer (clau 2014IP0288, inscrita en la secció B, tom 148, foli 76, amb número de presa 1167/2014 i coordenades UTM X: 728868 I: 4465368 (FUS: 30).  
  
2n) El contractista haurà de construir una bassa de llots d'unes dimensions tals que puga albergar la totalitat dels detritus, llots i additius generats durant la perforació. Així mateix, la zona de descàrrega de l'acidificació del pou es realitzarà en una zona habilitada per a això on no puguen produir-se afeccions de qualsevol tipus sobre el terreny.  
3r) Per compensar el CO2 generat per l'actuació de desenvolupament químic del sondeig amb HCl i l'efecte sobre el canvi climàtic que comporta, en el projecte es planteja i pressuposta la plantació d'arbres, ja que absorbeixen diòxid de carboni en quantitats variables segons la seua espècie i ubicació. Per compensar el CO2 que s'emetrà (4.392 kg-2.947 m³), es plantaran 5 arbres autòctons (pineda). Entre els 13 i 14 anys des de la seua plantació, és previsible fixar les quasi les 5 T emeses durant la fase de desenvolupament químic de la formació mitjançant HCl.  
4t) Atesa la localització del sondeig dins de terreny forestal, el promotor i el director de l'obra hauran de tindre en compte l'aplicació del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals a observar en l'execució de les obres i treballs que es desenvolupen en terreny forestal o en els seus voltants.  
5é) Si durant l'execució de les obres es trobaren restes paleontològiques, arqueològiques o etnogràfiques, el promotor haurà de comunicar el fet a la Conselleria de Cultura de manera immediata, i haurà d'adoptar les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
6é) Els materials extrets de la perforació i els de l'excavació de la bassa de llots són de naturalesa molt similar, i ambdós inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d'excavació disposen de regulació i gestió específica segons l'Ordre APM/1007/2017, que regula les normes de valorització de materials excavats per al seu ús en obres i operacions de rebliment diferents al lloc on es van generar. També podrien fer-ho mitjançant el Decret 200/2004, del Consell de la Generalitat, que regula l'ús de residus inerts en obres de restauració i rebliment (art 3.1a). No obstant això, als detritus del sondeig s'aplicaria el Decret 200/2004, ja que l'Ordre APM/1007/2007, només s'aplica a materials classificats amb el codi 17.05.2004. En qualsevol cas, el terreny haurà de ser restaurat i quedar amb la seua morfologia inicial.  
7é) Durant el temps que dure la desgasificació i l'assaig de bombament, i a fi de previndre processos erosius, evitar escolaments incontrolats i danys en parcel·les confrontants, l'aigua extreta haurà de ser abocada a llits naturals, directament o a través d'un sistema d'evacuació que, mitjançant laminació de cabals o dissipadors d'energia, resulte efectiu per evitar erosió i possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, si escau, indemnitzar els afectats pels perjudicis ocasionats.  
8é) S'haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
9é) En el cas que per diferents motius es renunciara a l'ús del sondeig (falta de cabal, mala qualitat de l'aigua, solsides en el pou, etc.), se n'haurà de procedir a la clausura i el segellament, així com a la restauració del terreny a la seua situació original, ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si una vegada publicat en el Diari Oficial de la Generalitat Valenciana no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 23 de març de 2022.- El director general de Qualitat i Educació Ambiental: Joan Piquer Huerga.»